Παλ. Ανθ. Ε 24

 Ψυχή μοι προλέγει φεύγειν πόθον Ἡλιοδώρας,

 δάκρυα και ζήλους τοὺς πρὶν ἐπισταμένη.

 Φησὶ μὲν ἀλλὰ φυγεῖν οὔ μοι σθένος· ἡ γὰρ ἀναιδὴς

 αὐτὴ καὶ προλέγει, καὶ προλέγουσα φιλεῖ.

Παλ. Ανθ. Ε 136

 Ἔγχει καὶ πάλιν εἰπέ, πάλιν, πάλιν, Ἡλιοδώρας

 εἰπέ, σὺν ἀκρήτῳ τὸ γλυκὺ μίσγ’ ὄνομα·

 καί μοι τὸν βρεχθέντα μύροις, καὶ χθιζὸν ἐόντα,

 μναμόσυνον κείνας ἀμφιτίθει στέφανον.

5 δακρύει φιλέραστον, ἰδού, ῥόδον, οὕνεκα κείναν

 ἄλλοθι κοὐ κόλποις ἁμετέροις ἐσορᾷ.

Παλ. Ανθ. Ε 137

 Ἔγχει τᾶς Πειθοῦς καὶ Κύπριδος Ἡλιοδώρας

 καὶ πάλι τᾶς αὐτᾶς ἁδυλόγου Χάριτος.

 αὐτὰ γὰρ μί’ ἐμοὶ γράφεται θεός, ἇς τὸ ποθεινὸν

 οὔνομ’ ἐν ἀκρήτῳ συγκεράσας πίομαι.

 Παλ. Ανθ. Ε 155

 Ἐντὸς ἐμῆς κραδίης τὴν εὔλαλον Ἡλιοδώραν

 ψυχὴν τῆς ψυχῆς αὐτὸς ἔπλασεν Ἔρως.

Παλ. Ανθ. Ε 156

 Ἁ φίλερως χαροποῖς Ἀσκληπιὰς οἷα γαλήνης

 ὄμμασι συμπείθει πάντας ἐρωτοπλοεῖν.

Παλ. Ανθ. Ε 157

 Τρηχὺς ὄνυξ ὑπ’ Ἔρωτος ἀνέτραφες Ἡλιοδώρας·

 ταύτης γὰρ δύνει κνίσμα καὶ ἐς κραδίην.

Παλ. Ανθ. Ε 214

 Σφαιριστὰν τὸν Ἔρωτα τρέφω·σοὶ δ’, Ἡλιοδώρα,

 βάλλει τὰν ἐν ἐμοὶ παλλομέναν κραδίαν.

 ἀλλ’ ἄγε συμπαίκταν δέξαι Πόθον·εἰ δ’ ἀπὸ σεῦ με

 ῥίψαις, οὐκ οἴσω τὰν ἀπάλαιστρον ὕβριν.

Παλ. Ανθ. Ε 215

 Λίσσομ’, Ἔρως, τὸν ἄγρυπνον ἐμοὶ πόθον Ἡλιοδώρας

 κοίμισον, αἰδεσθεὶς Μοῦσαν ἐμὴν ἱκέτιν.

 Ναὶ γὰρ δὴ τὰ σὰ τόξα, τὰ μὴ δεδιδαγμένα βάλλειν

 ἄλλον, ἀεὶ δ’ ἐπ’ ἐμοὶ πτηνὰ χέοντα βέλη.

5 Εἰ καί με κτείναις, λείψω φωνὴν προϊέντα γράμματ’

 ἔρωτος ὅρα, ξεῖνε, μιαιφονίην.

Παλ. Ανθ. Ζ 428

 Ἁ στάλα, σύνθημα τί σοι γοργωπὸς ἀλέκτωρ

 ἔστα, καλλαΐνᾳ σκαπτοφόρος πτέρυγι,

 ποσσὶν ὑφαρπάζων νίκας κλάδον; Ἄκρα δ’ ἐπ’ αὐτᾶς

 βαθμῖδος προπεσὼν κέκλιται ἀστράγαλος.

5 Ἦ ῥά γε νικάεντα μάχᾳ σκαπτοῦχον ἄνακτα

 κρύπτεις; Ἀλλὰ τί σοι παίγνιον ἀστράγαλος;

 Πρὸς δέ, τί λιτὸς ὁ τύμβος; Ἐπιπρέπει ἀνδρὶ πενιχρῷ,

 ὄρνιθος κλαγγαῖς νυκτὸς ἀνεγρομένῳ.

 Οὐ δοκέω·σκᾶπτρον γὰρ ἀναίνεται. Ἀλλὰ σὺ κεύθεις

10 ἀθλοφόρον, νίκαν ποσσὶν ἀειράμενον;

 Οὐ ψαύω καὶ τῇδε τί γὰρ ταχὺς εἴκελος ἀνὴρ

 ἀστραγάλῳ; Νῦν δὴ τὠτρεκὲς ἐφρασάμαν·

 φοῖνιξ μὲν νίκαν ἐνέπει πάτραν τε μεγαυχῆ

 ματέρα Φοινίκων, τὰν πολύπαιδα Τύρον·

15 ὄρνις δ’, ὅττι γεγωνὸς ἀνὴρ καί που περὶ Κύπριν

 πρᾶτος κἠν Μούσαις ποικίλος ὑμνοθέτας·

 σκᾶπτρα δ’ ἔχει σύνθημα λόγου·θνᾴσκειν δὲ πεσόντα

 οἰνοβρεχῆ προπετὴς ἐννέπει ἀστράγαλος.

 Καὶ δὴ σύμβολα ταῦτα, τὸ δ’ οὔνομα πέτρος ἀείδει,

20 Άντίπατρον, προγόνων φύντ’ ἀπ’ ἐρισθενέων.

Παλ. Ανθ. Ζ 476

 Δάκρυά σοι καὶ νέρθε διὰ χθονός, Ἡλιοδώρα,

 δωροῦμαι, στοργᾶς λείψανον, εἰς Ἀίδαν.

 δάκρυα δυσδάκρυτα· πολυκλαύτῳ δ’ ἐπὶ θύμβῳ

 σπένδω μνᾶμα ποθῶν, μνᾶμα φιλοφροσύνας.

5 Οἰκτρὰ γὰρ οἰκτρὰ φίλαν σε καὶ ἐν φθιμένοις Μελέαγρος

 αἰάζω, κενεὰν εἰς Ἀχέροντα χάριν.

 Αἰαῖ, ποῦ τὸ ποθεινὸν ἐμοὶ θάλος; Ἅρπασεν Ἄιδας,

 ἅρπασεν ἀκμαῖον δ’ ἄνθος ἔφυρε κόνις.

 Ἀλλά σε γουνοῦμαι, Γᾶ παντρόφε, τὰν πανόδυρτον

10 ἡρέμα σοῖς κόλποις, μᾶτερ, ἐναγκάλισαι.

Παλ. Ανθ. ΙΒ 47

 Ματρὸς ἔτ’ ἐν κόλποισιν ὁ νήπιος ὀρθρινὰ παίζων

 ἀστραγάλοις τοὐμὸν πνεῦμ’ ἐκύβευσεν Ἔρως.

Παλ. Ανθ. ΙΒ 81

 Ψυχαπάται δυσέρωτες, ὅσοι φλόγα τὰν φιλόπαιδα

 οἴδατε, τοῦ πικροῦ γευσάμενοι μέλιτος,

 ψυχρὸν ὕδωρ νίψαι, ψυχρόν, τάχος, ἄρτι τακείσης

 ἐκ χιόνος τῇ μῇ χεῖτε περὶ κραδίῃ·

5 ἦ γὰρ ἰδεῖν ἔτλην Διονύσιον. Ἀλλ’, ὁμόδουλοι,

 πρὶν ψαῦσαι σπλάγχνων, πῦρ ἀφ’ ἐμεῦ σβέσατε.